PIUS EPISCOPUS 

CONSTITUTIO APOSTOLICA 


MUNIFICENTISSIMUS DEUS* 


FIDEI DOGMA DEFINITUR DEIPARAM VIRGINEM MARIAM 
CORPORE ET ANIMA FUISSE AD CAELESTEM GLORIAM ASSUMPTAM 


Munificentissimus Deus, qui omnia potest, cuiusque providentiae consilium sapientia et amore 
constat, arcano suae mentis proposito populorum singulorumque hominum dolores intersertis 
temperat gaudiis, ut, diversis rationibus diversisque modis, ipsum diligentibus omnia cooperentur 
in bonum (cfr. Rom. 8, 28). 


lamvero Pontificatus Noster, quemadmodum praesens aetas, tot curis, sollicitudinibus 
angoribusque premitur ob gravissimas calamitates ac multorum a veritate virtuteque aberrationes; 
cernere tamen magno Nobis solacio est, dum, catholica fides publice actuoseque manifestatur, 
pietatem erga Deiparam Virginem vigere ac fervescere cotidie magis, ac fere ubique terrarum 
melioris sanctiorisque vitae praebere auspicia. Quo fit ut, dum Beatissima Virgo sua materna 
munia pro Christi sanguine redemptis amantissime explet, filiorum mentes animique ad 
studiosiorem eius privilegiorum contemplationem impensius excitentur. 


Deus reapse, qui ex omni aeternitate Mariam Virginem propensissima singularique intuetur 
voluntate, « ubi venit plenitudo temporis » (Gal. 4, 4), providentiae suae consilium ita ad effectum 
deduxit, ut quae privilegia, quas praerogativas liberalitate summa eidem concesserat, eadem 
perfecto quodam concentu refulgerent. Quodsi summam eiusmodi liberalitatem perfectumque 
gratiarum concentum Ecclesia sempre agnovit ac per saeculorum decursum cotidie magis 
pervestigavit, nostra tamen aetate privilegium illud corporeae in Caelum Assumptionis Deiparae 


Virginis Mariae clariore luce profecto enituit. 


Quod quidem privilegium, cum Decessor Noster imm. mem. Pius IX almae Dei Parentis 
immaculatae conceptionis dogma sollemniter sanxit, tum novo quodam fulgore illuxit. Arctissime 
enim haec duo privilegia inter se conectuntur. Christus quidem peccatum et mortem propria sua 
morte superavit; et qui per baptismum superno modo iterum generatus est, per eumdem Christum 
peccatum et mortem vicit. Attamen plenum de morte victoriae effectum Deus generali lege iustis 
conferre non vult, nisi cum finis temporum advenerit. Itaque iustorum etiam corpora post mortem 
resolvuntur, ac novissimo tandem die cum sua cuiusque gloriosa anima coniungentur. 


Verumtamen ex generali eiusmodi lege Beatam Virginem Mariam Deus exemptam voluit. Quae 
quidem, singulari prorsus privilegio, immaculata conceptione sua peccatum devicit, atque adeo 
legi illi permanendi in sepulcri corruptione obnoxia non fuit, neque corporis sui redemptionem 
usque in finem temporum exspectare debuit. 


Ideo cum sollemniter sancitum fuit Deiparam Virginem Mariam hereditaria labe immunem inde ab 
origine fuisse, tum christifidelium animi incensiore quadam spe permoti fuere, futurum ut a 
supremo Ecclesiae Magisterio dogma quoque corporeae Assumptionis Mariae Virginis in Caelum 
quamprimum definiretur. 


Siquidem cernere fuit non modo singulos christifideles, sed eos quoque, qui Nationum vel 
ecclesiasticarum provinciarum quasi personam gererent, ac vel etiam non paucos Concilii Vaticani 
Patres hoc instanter ab Apostolica Sede postulare. 


Decursu autem temporum huiusmodi postulationes ac vota, nedum remitterent, cotidie magis et 
numero et instantia succrevere. Etenim piae habitae sunt, hac de causa, precum contentiones; 
studia hac superre a pluribus eximiisque theologis vel privatim, vel in publicis ecclesiasticis 
Athenaeis et in ceteris scholis sacris disciplinis tradendis alacriter impenseque provecta; 
Conventus Mariales multis in catholici orbis partibus vel ex una tantum, vel ex pluribus Nationibus 
celebrati. Quae quidem studia pervestigationesque maiore in luce posuere in christianae fidei 
deposito, Ecclesiae concredito, dogma quoque con tineri Assumptionis Mariae Virginis in Caelum ; 
ac plerumque inde consecutae sunt postulationes, quibus ab Apostolica Sede suppliciter 
efflagitabatur, ut haec veritas sollemniter definiretur. 


Hoc pio certamine christifideles miro quodam modo coniuncti fuere cum suis sacris Antistitibus; 
qui quidem eiusdem generis petitiones, numero profecto spectabiles, ad hanc divi Petri 
Cathedram miserunt. Propterea, cum ad Summi Pontificatus solium evecti fuimus, supplicationes 
eiusmodi ad milia bene multa ex quavis terrarum orbis parte et ex quovis civium ordine, ex Dilectis 
nempe Filiis Nostris Sacri Collegii Cardinalibus, ex Venerabilibus fratribus Archiepiscopis et 
Episcopis, ex Dioecesibus, atque ex paroeciis ad hanc Apostolicam Sedem iam delatae erant. 


Quamobrem, dum impensas ad Deum admovimus preces, ut ad gravissimam hanc causam 
decernendam lumen Sancti Spiritus menti Nostrae impertiretur, peculiares edidimus normas, 
quibus iussimus ut collatis viribus severiora hac de re inirentur studia; atque interea petitiones 
omnes colligerentur accurateque perpenderentur, quae inde a Decessore Nostro fel. rec. Pio IX ad 
nostra usque tempora de Assumptione Beatae Mariae Virginis in Caelum ad Apostolicam hanc 
Sedem missae fuissent (Petitiones de Assumptione corporea B. Virginis Mariae in caelum 
definienda ad S. Sedem delatae; 2 vol., Typis Polyglottis Vaticanis, 1942). 


Cum vero tanti momenti tantaeque gravitatis causa ageretur, opportunum duximus Venerabiles 
omnes in Episcopatu Fratres directo atque ex auctoritate rogare ut mentem cuiusque suam 
conceptis verbis Nobis aperire vellent. Quapropter die mensis Maii, anno MDCCCCXXXXVI, 
Nostras ad eos dedimus Litteras « Deiparae Virginis Mariae », in quibus haec habebantur : « An 
vos, Venerabiles Fratres, pro eximia vestra sapientia et prudentia censeatis: Assumptionem 
corpoream Beatissimae Virginis tamquam dogma fidei proponi et definiri posse, et an id cum clero 
et populo vestro exoptetis ». 


li autem quos « Spiritus Sanctus posuit Episcopos regere Ecclesiam Dei » (Act. 20, 28), ad 
utramque quaestionem quod attinet, unanima fere voce assentientes responderunt. Haec « 
singularis catholicorum Antistitum et fidelium conspiratio » (Bulla /neffabilis Deus, Acta Pii IX, p. 1, 
vol. l, p. 5), qui Dei Matris autumant corpoream in Caelum Assumptionem ut fidei dogma definiri 
posse, cum concordem Nobis praebeat ordinarii Ecclesiae Magisterii doctrinam concordemque 
christiani populi fidem — quam idem Magisterium sustinet ac dirigit — idcirco per semet ipsam ac 
ratione omnino certa ab omnibusque erroribus immuni manifestat eiusmodi privilegium veritatem 
esse a Deo revelatam in eoque contentam divino deposito, quod Christus tradidit Sponsae suae 
fideliter custodiendum et infallibiliter declarandum (cfr. Conc. Vat. De fide catholica, cap. 4). Quod 
profecto Ecclesiae Magisterium non quidem industria mere humana, sed praesidio Spiritus 
veritatis (cfr. |o. 14, 26), atque adeo sine ullo prorsus errore, demandato sibi munere fungitur 
revelatas adservandi veritates omne per aevum puras et integras; quamobrem eas intaminatas 
tradit, eisdem adiciens nihil, nihil ab iisdem detrahens. « Neque enim — ut Concilium Vaticanum 
docet — Petri successoribus Spiritus Sanctus promissus est ut, eo revelante, novam doctrinam 
patefacerent, sed ut, eo assistente, traditam per Apostolos revelationem seu fidei depositum 
sancte custodirent et fideliter exponerent » (Conc. Vat. Const. De Ecclesia Christi, cap. 4). Itaque 
ex ordinarii Ecclesiae Magisterii universali consensu certum ac firmum sumitur argumentum, quo 
comprobatur corpoream Beatae Mariae Virginis in Caelum Assumptionem — quam quidem, 
quoad caelestem ipsam « glorificationem » virginalis corporis almae Dei Matris, nulla humanae 
mentis facultas naturalibus suis viribus cognoscere poterat — veritatem esse a Deo revelatam, 
ideoque ab omnibus Ecclesiae filiis firmiter fideliterque credendam. Nam, ut idem Concilium 
Vaticanum asseverat: « Fide divina et catholica ea omnia credenda sunt, quae in verbo Dei scripto 
vel tradito continentur, et ab Ecclesia sive sollemni iudicio, sive ordinario et universali Magisterio 
tamquam divinitus revelata credenda proponuntur » (De fide catholica, cap. 3). 


Communis huius fidei Ecclesiae varia inde a remotis temporibus per saeculorum decursum 
manifestantur testimonia, indicia atque vestigia; eademque fides luculentiore in dies lumine 
panditur. 


Siquidem christifideles, suorum Pastorum institutione ac ductu, a Sacris Litteris didicere Virginem 
Mariam, per terrestrem suam peregrinationem, vitam egisse sollicitudinibus, angustiis, doloribus 
affectam ; ac praeterea id evenisse, quod sanctissimus senex Simeon cecinerat, acutissimum 
nempe gladium cor eius transverberasse ad Divini sui Nati crucem nostrique Redemptoris. 
Parique modo haud difficile iisdem fuit assentiri magnam etiam Dei Matrem, quemadmodum iam 
Unigenam suum, ex hac vita decessisse. Hoc tamen minime prohibuit quo minus palam crederent 
ac profiterentur sacrum eius corpus sepulcri corruptioni obnoxium fuisse numquam, numquam 
augustum illud Divini Verbi tabernaculum in tabem, in cinerem resolutum fuisse. Quin immo, divina 
collustrati gratia pietateque erga eam permoti, quae Dei Parens est suavissimaque Mater nostra, 
clariore cotidie luce mirabilem illam privilegiorum concordiam ac cohaerentiam contemplati sunt, 
quae Providentissimus Deus almae huic Redemptoris nostri sociae impertiit, et quae talem 
attigere celsissimum verticem, qualem praeter ipsam nemo a Deo creatus, excepta humana lesu 
Christi natura, assecutus est umquam. 


Hanc eamdem fidem innumera illa templa manifesto testantur, quae in honorem Mariae Virginis 
Caelo receptae Deo dicata fuere; itemque sacrae illae imagines inibi christifidelium venerationi 
propositae, quae singularem eiusmodi Beatae Virginis triumphum ante omnium oculos efferunt. 
Urbes praeterea, dioeceses ac regiones peculiari tutelae ac patrocinio Deiparae Virginis ad 
Caelum evectae fuere concreditae; parique modo religiosa Instituta, probante Ecclesia, excitata 
sunt, quae quidem ex eiusmodi privilegio nomen accipiunt. Neque silentio praetereundum est in 
mariali rosario, cuius recitationem Apostolica haec Sedes tantopere commendat, unum haberi 
mysterium, piae meditationi propositum, quod, ut omnes norunt, de Assumptione agit Beatae 
Virginis in Caelum. 


Universali autem ac splendidiore modo haec sacrorum Pastorum ac christifidelium fides tum 
manifestatur, cum inde ab antiquis temporibus in Orientis et in Occidentis regionibus liturgica 
sollemnia hac de causa celebrantur; hinc enim Sancti Ecclesiae Patres atque Doctores lucem 
haurire numquam praetermisere, quandoquidem, ut omnibus in comperto est, sacra Liturgia, « 
cum sit etiam veritatum caelestium professio, quae supremo Ecclesiae Magisterio subicitur, 
argumenta ac testimonia suppeditare potest, non parvi quidem momenti, ad peculiare 
decernendum christianae doctrinae caput » (Litt. Enc. Mediator Dei, A. A. S. vol. XXXIX, p. 541). 


In liturgicis libris, qui festum referunt vel Dormitionis, vel Assumptionis Sanctae Mariae, dictiones 
habentur, quae concordi quodam modo testantur, cum Deipara Virgo ex hoc terrestri exsilio ad 
superna pertransiit, sacro eius corpori ex Providentis Dei consilio ea contigisse, quae cum 
Incarnati Verbi Matris dignitate consentanea essent, cum ceterisque privilegiis eidem impertitis. 
Haec, ut praeclaro utamur exemplo, in Sacramentario asseverantur, quod Decessor Noster imm. 


mem. Hadrianus | ad Imperatorem misit Carolum Magnum. In eo enim haec habentur: « 
Veneranda nobis, Domine, huius est diei festivitas, in qua sancta Dei Genitrix mortem subiit 
temporalem, nec tamen mortis nexibus deprimi potuit, quae Filium tuum Dominum nostrum de se 
genuit incarnatum » (Sacramentarium Gregorianum). 


Quod vero heic verborum illa temperantia indicatur, qua Romana Liturgia uti solet, in ceteris vel 
orientalis, vel occidentalis antiquae Liturgiae voluminibus luculentius ac fusius declaratur. 
Sacramentarium Gallicanum, ut unum in exemplum afferamus, hoc Mariae privilegium dicit « 
inexplicabile sacramentum, tanto magis praeconabile, quanto est inter homines assumptione 
Virginis singulare ». Atque in Byzantina Liturgia corporea Mariae Virginis Assumptio non modo 
cum Dei Matris dignitate etiam atque etiam conectitur, sed cum aliis quoque privilegiis, 
peculiarique ratione cum virginea eius maternitate, singulari Providentis Dei consilio praestituta: « 
Tibi rex rerum omnium Deus ea, quae supra naturam sunt, tribuit; sicut enim in partu te virginem 
custodivit, sic et in sepulcro corpus tuum incorruptum servavit, et per divinam translationem 
conglorificavit » (Menaei totius anni) 


Quod autem Apostolica Sedes, quae muneris est heres, Apo stolorum Principi concrediti, in fide 
confirmandi fratres (cfr. Luc. 22, 32) sollemniorem in dies auctoritate sua eiusmodi celebrationem 
reddidit, id profecto studiosam christifidelium mentem efficaciter permovit ad magis cotidie 
magisque huius commemorati mysterii gravitatem considerandam. Itaque Assumptionis festum ex 
illo honoris gradu, quem in ceteris Marialibus celebrationibus inde ab initio obtinuerat, ad 
sollemniorum celebrationum ordinem totius liturgici cycli evectum fuit. Ac Decessor Noster S. 
Sergius l, cum Litaniam seu Processionem Stationalem, quae dicitur, in quattuor Marialibus 
celebrationibus habendas praescriberet, una simul festum Nativitatis, Annuntiationis, Purificationis 
ac Dormitionis Mariae Virginis enumerat (Liber Pontificalis). Deinceps vero S. Leo IV festum, quod 
iam titulo Assumptionis Beatae Genetricis Dei celebrabatur, sollemniore etiam modo recolendum 
curavit, cum pervigilium ante habendum iuberet, postea vero supplicationes in octavum diem; 
atque ipsemet, hanc opportunitatem libenter nactus, in genti stipatus multitudine sollemnes 
eiusmodi celebrationes participare voluit (Ibid.). Ac praeterea pridie huius diei sacrum habendum 
ieiunium iam antiquitus fuisse praeceptum, ex iis omnino patet, quae Decessor Noster S. Nicolaus 
| testatur, cum de praecipuis ieiuniis agit, « quae . . . sancta Romana suscepit antiquitus et tenet 
Ecclesia » (Responsa Nicolai Papae I ad consulta Bulgarorum). 


Quandoquidem vero Ecclesiae Liturgia catholicam non gignit fidem, sed eam potius consequitur, 
ex eaque, ut ex arbore fructus, sacri cultus ritus proferuntur, idcirco Sancti Patres magnique 
Doctores in homiliis orationibusque, quas hoc festo die ad populum habuere, non hinc veluti ex 
primo fonte, eius modi doctrinam hauserunt, sed de ea potius, utpote christifidelibus iam nota 
atque accepta, locuti sunt; eamdem luculentius declararunt; eius sensum atque rem altioribus 
rationibus proposuere, id praesertim in clariore collocantes luce, quod liturgici libri saepenumero 
presse breviterque attigerant: hoc nempe festo non solummodo Beatae Virginis Mariae nullam 
habitam esse exanimis corporis corruptionem commemorari, sed eius etiam ex morte deportatum 


triumphum, eiusque caelestem « glorificationem », ad Unigenae sui exemplum lesu Christi. 


Itaque S. loannes Damascenus, qui prae ceteris eximius traditae huius veritatis praeco exstat, 
corpoream almae Dei Matris Assumptionem cum aliis eius dotibus ac privilegiis comparans, haec 
vehementi eloquentia edicit: « Oportebat eam, quae in partu illaesam servaverat virginitatem, 
suum corpus sine ulla corruptione etiam post mortem conservare. Oportebat eam, quae 
Creatorem ut puerum in sinu gestaverat, in divinis tabernaculis commorari. Oportebat sponsam, 
quam Pater desponsaverat, in thalamis caelestibus habitare. Oportebat eam, quae Filium suum in 
cruce conspexerat, et, quem pariendo effugerat doloris gladium, pectore exceperat, ipsum Patri 
considentem contemplari. Oportebat Dei Matrem ea, quae Filii sunt, possidere et ab omni creatura 
tamquam Dei Matrem et ancillam excoli » (S. loan. Damasc. Encomium in dormitionem Dei 
Genitricis semperque Virginis Mariae, hom. Il, 14; cfr. etiam ibid. n. 3). 


Haec quidem S. loannis Damasceni vox aliorum vocibus, eamdem asseverantium doctrinam, 
fideliter respondet. Etenim haud minus clarae accurataeque dictiones in orationibus illis 
inveniuntur, quas vel superioris vel eiusdem aevi Patres, per occasionem plerumque huius festi, 
habuere. Itaque, ut aliis utamur exemplis, S. Germanus Constantinopolitanus corpus Deiparae 
Virginis Mariae incorruptum fuisse et ad Caelum evectum non modo cum divina eius maternitate 
consentaneum putabat, sed etiam cum peculiari sanctitate eiusdem virginalis corporis: « Tu, 
secundum quod scriptum est, in pulchritudine appares; et corpus tuum virginale toturn sanctum 
est, totum castum, totum Dei domicilium; ita ut ex hoc etiam a resolutione in pulverem deinceps sit 
alienum; immutatum quidem, quatenus humanum, ad excelsam incorruptibilitatis vitam; idem vero 
vivum atque praegloriosum, incolume atque perfectae vitae particeps » (S. Germ. Const. /n 
Sanctae Dei Genitricis Dormitionem, sermo l). Alius vero antiquissimus scriptor asseverat: « Igitur 
ut gloriosissima Mater Christi Salvatoris nostri Dei, vitae et immortalitatis largitoris, ab ipso 
vivificatur, in aeternum concorporea in incorruptibilitate, qui illam a sepulcro suscitavit et ad 
seipsum assumpsit, ut ipse solus novit » (Encomium in Dormitionem Sanctissimae Dominae 
nostrae Deiparae semperque Virginis Mariae [S. Modesto Hierosol. attributum], n. 4). 


Cum autem hoc liturgicum festum latius in dies impensioreque pietate celebraretur, Ecclesiae 
Antistites ac sacri oratores, crebriore usque numero, officii sui esse duxerunt aperte ac nitide 
explanare mysterium, quod eodem hoc festo recolitur, atque edicere illud esse cum ceteris 
revelatis veritatibus coniunctissimum. 


In scholasticis theologis non defuere qui, cum in veritates divinitus revelatas altius introspicere 
vellent, atque illum praebere cuperent concentum, qui inter rationem theologicam, quae dicitur, ac 
catholicam intercedit fidem, animadvertendum putarent hoc Mariae Virginis Assumptionis 
privilegium cum divinis veritatibus miro quodam modo concordare, per Sacras Litteras nobis 
traditis. 


Cum hinc ratiocinando proficiscerentur, varia protulere argumenta, quibus mariale eiusmodi 


privilegium illustrarent, quorum quidem argumentorum quasi primum elementum hoc esse 
asseverabant, lesum Christum nempe, pro sua erga Matrem pietate, eam voluisse ad Caelum 
assumptam; eorumdem vero argumentorum vim incomparabili inniti dignitate eius divinae 
maternitatis atque etiam eorum omnium munerum, quae eam consequuntur; quae quidem sunt 
insignis eius sanctitas, omnium hominum angelorumque sanctitudinem exsuperans; intima Ma riae 
cum Filio suo coniunctio; ac praecipuae illius dilectionis affectus, qua Filius dignissimam Matrem 
suam prosequebatur. 


Ac saepenumero theologi occurrunt oratoresque sacri, qui Sanctorum Patrum vestigiis insistentes 
(cfr. S. loan Damasc. Encomium in Dormitionem Dei Genitricis semperque Virginis Mariae, hom. 
11, 2, 11 ; Encomium in Dormitionem [ S. Modesto Hierosol. attributum]), ut suam illustrent 
Assumptionis fidem, quadam usi libertate, eventus ac verba referunt, quae a Sacris Litteris 
mutuantur. Itaque, ut nonnulla tantum memoremus, quae hac de re saepius usurpantur, sunt qui 
Psaltae sententiam inducant : « Surge, Domine, in requiem tuam, tu et Arca sanctificationis tuae » 
(Ps. 131, 8); atque Arcam foederis, incorruptibili ligno instructam atque in Dei templo positam, 
quasi imaginem cernant purissimi Mariae Virginis corporis, ab omni sepulcri corruptione servati 
immunis, atque ad tantam in Caelo gloriam evecti. Parique modo, hac de re agentes, Reginam 
describunt in regiam Caelorum aulam per triumphum ingredientem ac dextero Divini Redemptoris 
assidentem lateri (Ps. 14,10, 14-16); itemque Canticorum Sponsam inducunt, « quae ascendit per 
desertum, sicut virgula fumi ex aromatibus myrrae et thuris », ut corona redimiatur (Cant. 31, 6; 
cfr. 4, 8; 6,9). Quae quidem ab iisdem veluti imagines proponuntur caelestis illius Reginae, 
caelestisque Sponsae, quae una cum Divino Sponso ad Caelorum aulam evehitur. 


Ac praeterea scholastici doctores non modo in variis Veteris Testamenti figuris, sed in illa etiam 
Muliere amicta sole, quam loannes Apostolus in insula Patmo (Apoc. 12 , | sq.) contemplatus est, 
Assumptionem Deiparae Virginis significatam viderunt. Item ex Novi Testamenti locis haec verba 
peculiari cura considerationi proposuere suae: « Ave, gratia plena, Dominus tecum, benedicta tu 
in mulieribus » (Luc. l, 28), cum in Assumptionis mysterio complementum cernerent plenissimae 
illius gratiae, Beatae Virgini impertitae, singularemque benedictionem maledictioni Hevae 
adversantem. 


Eam ob rem, sub Scholasticae Theologiae initio vir piissimus Amedeus Lausannensis Episcopus 
affirmat Mariae Virginis carnem incorruptam permansisse; — neque enim credi fas est corpus eius 
vidisse corruptionem — cum revera animae suae iterum coniunctum fuerit, atque una cum ea in 
caelesti aula excelsa redimitum gloria. « Erat namque plena gratia et in mulieribus benedicta (Luc. 
1, 28). Deum verum de Deo vero sola ineruit concipere, quem virgo peperit, virgo lactavit, fovens 
in gremio, eique in omnibus ahno ministravit obsequio » (AMEDEUS LAUSANNENSIS, De Beatae 
Virginis obitu, Assumptione in Caelum, exaltatione ad Filii dexteram). 


In sacris vero scriptoribus, qui eo tempore Divinarum Litterarum sententiis variisque similitudinibus 
seu analogiis usi, Assumptionis doctrinam, quae pie credebatur, illustrarunt ac confirmarunt, 

peculiarem locum obtinet Doctor Evangelicus S. Antonius Patavinus. Is enim, festo Assumptionis 
die, haec Isaiae prophetae verba interpretatus: « locum pedum meorum glorificabo » (/s. 60, 13), 
modo certo asseveravit a Divino Redemptore Matrem, suam dilectissimam, ex qua humanam 
sumpserat carnem, summa ornatam fuisse gloria. « Per hoc aperte habes — ita ait — quod Beata 
Virgo in corpore, quo fuit locus pedum Domini, est assumpta ». Quamobrem sacer Psaltes scribit : 
« Exsurge, Domine, in requiem tuam, tu et Arca sanctificationis tuae ». Quemadmodum, ita ipse 
asserit, lesus Christus ex triumphata morte resurrexit atque ad dexteram sui Patris ascendit, ita 
pariter « surrexit et Arca sanctificationis suae, cum in hac die Virgo Mater ad aethereum thalamum 
est assumpta » (S. ANTONIUS PATAV. Sermones dominicales et in solemnitatibus. In 
Assumptione S. Mariae Virginis sermo). 


Cum autem, media aetate, Theologia Scholastica maxime floreret, S. Albertus Magnus, variis ad 
rem probandam collatis argumentis, quae vel Sacris Litteris, vel sententiis a maioribus traditis, vel 
denique Liturgia rationeque theologica, quae dicitur, innituntur, ita concludit: « His rationibus et 
auctoritatibus et multis aliis manifestum est, quod Beatissima Dei Mater in corpore et anima super 
choros Angelorum est assumpta. Et hoc modis omnibus credimus esse verum », (S. ALBERTUS 
MAGNUS, Mariale sive quaestiones super Evang. «Missus est », q. 132). In oratione vero, quam 
die Annunciationi sacro Beatae Virginis habuit, haec Angeli salutantis verba explanans: « Ave, 
gratia plena... », Doctor Universalis, dum Hevae Sanctissimam Virginem comparat, hanc clare 
significanterque asseverat quadruplici illa maledictione fuisse immunem, cui Heva obnoxia fuit 
(Idem, Sermones de sanctis, sermo XV: In Annuntiatione Beatae Mariae; cfr. etiam Mariale, q. 
132). 


Doctor Angelicus, insignis magistri sui vestigia premens, quamvis dedita opera eiusmodi 
quaestionem numquam agitaverit, quotiescumque tamen per occasionem eam attingit, una cum 
Catholica Ecclesia constanter retinet cum Mariae anima eius corpus in Caelum fuisse assumptum, 
(cfr. Summa Theol. q. 27, a.i c. ; ibid., q. 83, a. 5 ad 8; Expositio salutationis angelicae; In symb. 
Apostolorum expositio, art 5; In IV Sent. D. 12, q. r, art. 3, sol. 3; D. 43, q. i, art. 3, sol. I et 2). 


Eamdem sententiam amplectitur, in multis aliis, Doctor Seraphicus, qui quidem pro certo omnino 
habet, quemadmodum Deus Mariam Sanctissimam, sive concipientem, sive parientem, virginalis 
pudoris virginalisque integritatis violatione immunem servavit, sic minime permisisse ut eius 
corpus in tabem, in cinerem resolveretur (cfr. S. BONAVENTURA, De Nativitate B. Mariae 
Virginis, sermo 5). Haec Sacrae Scripturae verba interpretans, eademque sensu quodam 
accommodato Beatae Virgini tribuens: « Quae est ista, quae ascendit de deserto, deliciis affluens, 
innixa super dilectum suum », (Cant., 8, 5), ita arguit: « Et hinc constare potest quod corporaliter 
ibi est... Cum enim... beatitudo non esset consummata nisi personaliter ibi esset, et persona non 
sit anima, sed coniunctum, patet quod secundum coniunctum, id est corpus et animam, ibi est: 
alioquin consummatam non haberet fruitionem », (S. BONAVENTURA, De Assumptione B. Mariae 
Virginis, sermo l). 

Sera autem Scholasticae Theologiae aetate, hoc est saeculo XV, S. Bernardinus Senensis ea 
omnia, quae medii aevi theologi hac super causa edixerant ac disceptaverant, summatim colligens 
ac diligenter retractans, non satis habuit praecipuas eorum referre considerationes, quas 
superioris temporis doctores iam proposuerant, sed alias etiam adiecit. Similitudo nempe divinae 
Matris divinique Filii, ad animi corporisque nobilitatem dignitatemque quod attinet — ob quam 
quidem similitudinem ne cogitare quidem possumus caelestem Reginam a caelesti Rege separari 
— omnino postulat ut Maria « esse non clebeat, nisi ubi est Christus » (S. BERNARDINUS 
SENENS, In Assumptione B. M. Virginis, sermo ll); ac praeterea rationi congruens et 
consentaneum est, quemadmodum hominis, ita etiam mulieris animam ac corpus sempiternam 
iam gloriam in Caelo assecuta esse; ac denique idcirco quod numquam Ecclesia Beatae Virginis 
exuvias requisivit ac populi cultui proposuit, argumentum praebetur, quod « quasi sensibile 
experimentum » (Idem |. c.) referri potest. 


Recentioribus vero temporibus, quas supra rettulimus, Sanctorum Patrum Doctorumque 
sententiae communi in usu fuere. Consensum christianorum amplectens, a superioribus aetatibus 
traditum, S. Robertus Bellarminus exclamavit: « Et quis, obsecro, credere posset, arcam 
sanctitatis, domicilium Verbi, templum Spiritus Sancti corruisse? Exhorret plane animus meus vel 
cogitare carnem illam virgineam, quae Deum genuit, peperit, aluit, gestavit, vel in cinerem esse 
conversam, vel in escam vermibus traditam (S. ROBERTUS BELLARMINUS, Conciones habitae 
Lovanii, concio 40: De Assumptione B. Mariae Virginis). 


Parique modo S. Franciscus Salesius, postquam asseveravit dubitare fas non esse lesum 
Christum perfectissimo modo divinum mandatum, quo filii iubentur proprios honorare parentes, ad 
rem deduxisse, hanc sibi quaestionem proponit: « Quinam filius, si posset, matrem suam ad vitam 
non revocaret, atque eam post mortem in Paradisum non adduceret? » (CEuvres de St Francois de 
Sales, Sermon autographe pour la féte de l'Assomption). Ac S. Alfonsus scribit: « lesus Mariae 
corpus post mortem corrumpi noluit, cum in suum dedecus redundaret virginalem eius carnem in 
tabem redigi, ex qua suam ipsemet carnem assumpserat » (S. ALFONSO M.DE' LIGUORI, Le 
glorie di Maria, parte Il, disc. l). 


Cum vero mysterium, quod hoc festo celebratur, iam in sua luce positum esset, haud defuere 
doctores, qui, potius quam de theologicis argumentis agerent, quibus demonstraretur conve niens 
omnino ac consentaneum esse corpoream credere Beatae Mariae Virginis in Caelum 
Assumptionem, mentem animumque suum ad ipsam converterent Ecclesiae fidem, mysticae 
Christi Sponsae non habentis maculam aut rugam (cfr. Eph. 5, 27), quae quidem ab Apostolo 
nuncupatur « columna et firmamentum veritatis » (1 Tim. 3,15); atque communi hac fide innixi, 
contrariam sententiam temerariam putarent, ne dicamus haereticam. Siquidem, ut alii non pauci, 
S. Petrus Canisius, postquam declaravit ipsum Assumptionis vocabulum non modo animae, sed 
corporis etiam « glorificationem » significare, atque Ecclesiam multis iam saeculis hoc mariale 
Assumptionis mysterium venerari ac celebrare sollemniter, haec animadvertit : « Quae sententia 
iam saeculis aliquot obtinet, ac piorum animis infixa totique Ecclesiae sic commendata est, ut qui 

Mariae corpus in Caelum negant assumptum, ne patienter quidem audiantur, sed velut nimium 
contentiosi, aut prorsus temerarii, et haeretico magis quam catholico spiritu imbuti homines 
passim exsibilentur » (S. PETRUS CANISIUS, De Maria Virgine). 


Eodem tempore Doctor Eximius, cum hanc de mariologia profiteretur normam, nempe « mysteria 
gratiae, quae Deus in Virgine operatus est, non esse ordinariis legibus metienda, sed divina 
omnipotentia, supposita rei decentia, absque ulla Scripturarum contradictione aut repugnantia » 
(SUAREZ F. In tertiam partem D. Thomae, q. 27, art. 2, disp. 3, sec. 5, n. 31), universae Ecclesiae 
communi fretus fide, ad Assumptionis mysterium quod attinet, concludere poterat hoc idem 
mysterium eadem animi firmitate credendum esse, ac Immaculatam Conceptionem B. Virginis; 
iamque tum autumabat veritates eiusmodi definiri posse. 


Haec omnia Sanctorum Patrum ac theologorum argumenta considerationesque Sacris Litteris, 
tamquam ultimo fundamento, nituntur; quae quidem almam Dei Matrem nobis veluti ante oculos 
proponunt divino Filio suo coniunctissimam, eius que semper participantem sortem. Quamobrem 
quasi impossibile videtur eam cernere, quae Christum concepit, peperit, suo lacte aluit, eumque 
inter ulnas habuit pectorique obstrinxit suo, ab eodem post terrestrem hanc vitam, etsi non anima, 
corpore tamen separatam. Cum Redemptor noster Mariae Filius sit, haud poterat profecto, utpote 
divinae legis observator perfectissimus, praeter Aeternum Patrem, Matrem quoque suam 
dilectissimam non honorare. Atqui, cum eam posset tam magno honore exornare, ut eam a 
sepulcri corruptione servaret incolumem, id reapse fecisse credendum est. 


Maxime autem illud memorandum est, inde a saeculo Mariam Virginem a Sanctis Patribus veluti 
novam Hevam proponi novo Adae, etsi subiectam, arctissime coniunctam in certamine illo 
adversus inferorum hostem, quod, quemadmodum in protoevangelio (Gen. 3, 15) praesignificatur, 
ad plenissimam deventurum erat victoriam de peccato ac de morte, quae semper in gentium 
Apostoli scriptis inter se copulantur (cfr. Rom. cap. 5 et 6; 1 Cor. 15, 21- 26; 54 - 57). Quamobrem, 
sicut gloriosa Christi anastasis essentialis pars fuit ac postremum huius victoriae tropaeum, ita 
Beatae Virginis commune cum Filio suo certamen virginei corporis « glorificatione » 
concludendum erat; ut enim idem Apostolus ait, « cum... mortale hoc induerit im mortalitatem, tunc 
fiet sermo, qui scriptus est : absorpta est mors in victoria » (1 Cor. 15, 54). 


Idcirco augusta Dei Mater, lesu Christo, inde ab omni aeternitate, « uno eodemque decreto » 
(Bulla /neffabilis Deus, 1. c., p. 599) praedestinationis, arcano modo coniuncta, immaculata in suo 
conceptu, in divina maternitate sua integerrima virgo, generosa Divini Redemptoris socia, qui 
plenum de peccato eius que consectariis deportavit triumphum, id tandem assecuta est, quasi 
supremam suorum privilegiorum coronam, ut a sepulcri corruptione servaretur immunis, utque, 
quemadmodum iam Filius suus, devicta morte, corpore et anima ad supernam Caeli gloriam 
eveheretur, ubi Regina refulgeret ad eiusdem sui Filii dexteram, immortalis saeculorum Regis (cfr. 
1 Tim. 1, 17). 

Quoniam igitur universa Ecclesia, in qua viget Veritatis Spiritus, qui quidem eam ad revelatarum 
perficiendam veritatum cognitionem infallibiliter dirigit, multipliciter per saeculorum decursum suam 
fidem manifestavit, et quoniam universi terrarum orbis Episcopi prope unanima consensione 
petunt, ut tam quam divinae et catholicae fidei dogma definiatur veritas corporeae Assumptionis 
Beatissimae Virginis Mariae in Caelum quae veritas Sacris Litteris innititur, christifidelium animis 
penitus est insita, ecclesiastico cultu inde ab antiquissimis temporibus comprobata, ceteris 
revelatis veritatibus summe consona, theologorum studio, scientia ac sapientia splendide explicata 
et declarata — momentum Providentis Dei consilio praestitutum iam advenisse putamus, quo 
insigne eiusmodi Mariae Virginis privilegium sollemniter renuntiemus. 


Nos, qui Pontificatum Nostrum peculiari Sanctissimae Virginis patrocinio concredidimus, ad quam 
quidem in tot tristissimarum rerum vicibus confugimus, Nos, qui Immaculato eius Cordi universum 
hominum genus publico ritu sacravimus, eius que praesidium validissimum iterum atque iterum 
experti sumus, fore omnino confidimus ut sollemnis haec Assumptionis pronuntiatio ac definitio 
haud parum ad humanae consortionis profectum conferat, cum in Sanctissimae Trinitatis gloriam 
vertat, cui Deipara Virgo singularibus devincitur vinculis. Futurum enim sperandum est ut 
christifideles omnes ad impensiorem erga caelestem Matrem pietatem excitentur ; utque eorum 
omnium animi, qui christiano gloriantur nomine, ad desiderium moveantur Mystici lesu Christi 
Corporis participandae unitatis, suique erga illam augendi amoris, quae in omnia eiusdem augusti 
Corporis membra maternum gerit animum. Itemque sperandum est ut gloriosa meditantibus 
Mariae exempla magis magisque persuasum sit quantum valeat hominum vita, si Caelestis Patris 
voluntati exsequendae omnino sit dedita ac ceterorum omnium procurando bono ; ut, dum « 
materialismi » commenta et quae inde oritur morum corruptio, virtutis Ilumina submergere 
minantur, hominumque, excitatis dimicationibus, perdere vitas, praeclarissimo hoc modo ante 
omnium oculos plena in luce ponatur ad quam excelsam metam animus corpusque nostrum 
destinentur ; ut denique fides corporeae Assumptionis Mariae in Caelum nostrae etiam 
resurrectionis fidem firmiorem efficiat, actuosiorem reddat. 


Quod autem hoc sollemne eventum in Sacrum, qui vertitur, Annum Providentis Dei consilio incidit, 
Nobis laetissimum est; ita enim Nobis licet, dum lubilaeum Maximum celebratur, fulgenti hac 
gemma Deiparae Virginis frontem exornare, ac monumentum relinquere aere perennius 
incensissimae Nostrae in Dei Matrem pietatis. 


Quapropter, postquam supplices etiam atque etiam ad Deum admovimus preces, ac Veritatis 
Spiritus lumen invocavimus, ad Omnipotentis Dei gloriam, qui peculiarem benevolentiam suam 
Mariae Virgini dilargitus est, ad sui Filii honorem, immortalis saeculorum Regis ac peccati 
mortisque victoris, ad eiusdem augustae Matris augendam gloriam et ad totius Ecclesiae gaudium 
exsultationemque, auctoritate Domini Nostri lesu Christi, Beatorum Apostolorum Petri et Pauli ac 
Nostra pronuntiamus, declaramus et definimus divinitus revelatum dogma esse : Immaculatam 
Deiparam semper Virginem Mariam, expleto terrestris vitae cursu, fuisse corpore et anima ad 
caelestem gloriam assumptam. 

Quamobrem, si quis, quod Deus avertat, id vel negare, vel in dubium vocare voluntarie ausus 
fuerit, quod a Nobis definitum est, noverit se a divina ac catholica fide prorsus defecisse. 


Ut autem ad universalis Ecclesiae notitiam haec Nostra corporeae Mariae Virginis in Caelum 
Assumptionis definitio deducatur, has Apostolicas Nostras Litteras ad perpetuam rei memoriam 
exstare voluimus; mandantes ut harum transumptis, seu exemplis etiam impressis, manu alicuius 
notarii publici subscriptis, et sigillo personae in ecclesiastica dignitate constitutae munitis, eadem 
prorsus fides ab omnibus habeatur, quae ipsis praesentibus adhiberetur, si forent exhibitae vel 
ostensae. 

Nulli ergo hominum liceat paginam hanc Nostrae declarationis, pronuntiationis ac definitionis 
infringere, vel ei ausu temerario adversari et contraire. Si quis autem hoc attentare praesumpserit, 
indignationem Omnipotentis Dei ac Beatorum Petri et Pauli Apostolorum eius se noverit 


incursurum. 


Datum Romae, apud S. Petrum anno lubilaei Maximi millesimo nongentesimo quinquagesimo, die 
prima mensis Novembris, in festo omnium Sanctorum, Pontificatus Nostri anno duo decimo. 


Ego PIUS, Catholicae Ecclesiae Episcopus, 
ita definiendo subscripsi 


Ego FRANCISCUS Episcopus Ostiensis et Tusculanus Cardinalis MARCHETTI SELVAGGIANI, 
S. Collegii Decanus. 


Ego EUGENIUS Episcopus Portuensis et S. Rufinae Cardinalis TISSERANT. 


Ego CLEMENS Episcopus Veliternus Cardinalis MICARA. 


Ego IOSEPH Episcopus Albanensis Cardinalis PIZZARDO. 


Ego BENEDICTUS Episcopus Praenestinus Cardinalis ALOISI MASELLA. 


Ego ADEODATUS IOANNES Episcopus Sabinensis et Mandelensis Cardinalis PIAZZA. 


Ego ALEXIUS tituli S. Calisti Presbyter Cardinalis ASCALESI. 


Ego MICHAEL tituli S. Anastasiae Presbyter Cardinalis de FAULHABER. 


Ego IOANNES BAPTISTA tituli S. Mariae in Traspontina Presbyter Cardinalis NASALLI ROCCA. 

Ego ALEXANDER tituli S. Mariae in Cosmedin Presbyter Cardinalis VERDE. 


Ego IOSEPH ERNESTUS tituli S. Mariae de Ara Caeli Presbyter Cardinalis VAN ROEY. 

Ego PETRUS tituli S. Mariae trans Tiberim Presbyter Cardinalis SEGURA Y SAENZ. 

Ego ALFRIDUS ILDELFONSUS tituli S. Martini in Montibus Presbyter Cardinalis SCHUSTER. 
Ego EMMANUEL tituli Ss. Marcellini et Petri Presbyter Cardinalis CONCALVES CEREJEIRA. 
Ego ACHILLES tituli S. Sixti Presbyter Cardinalis LIENART. 

Ego PETRUS tituli S. Crucis in Hierusalem Presbyter Cardinalis FUMASONI BIONDI. 

Ego FRIDERICUS tituli S. Mariae de Victoria Presbyter Cardinalis TEDESCHINI. 

Ego ELIAS tituli S. Marci Presbyter Cardinalis DALLA COSTA. 

Ego THEODORUS tituli S. Chrysogoni Presbyter Cardinalis INNITZER. 

Ego IGNATIUS GABRIEL tituli Basilicae XII Apostolorum Presbyter Cardinalis TAPPOUNI. 
Ego DOMINICUS tituli S. Apollinaris Presbyter Cardinalis JORIO. 

Ego MAXIMUS tituli S. Mariae in Porticu Presbyter Cardinalis MASSIMI. 

Ego PETRUS tituli SS. Trinitatis in Monte Pincio Presbyter Cardinalis GERLIER. 

Ego GREGORIUS PETRUS XV tituli S. Bartholomaei in Insula Presbyter Cardinalis AGAGIANIAN. 
Ego lulius tituli S. Pudentianae Presbyter Cardinalis SALIEGE. 

Ego IACOBUS CAROLUS tituli S. Mariae de Populo Presbyter Cardinalis Mc GUIGAN. 

Ego CLEMENS AEMILIUS tituli S. Balbinae Presbyter Cardinalis ROQUES. 

Ego NORMANNUS THOMAS tituli Ss. Quatuor Coronatorum Presbyter Cardinalis GILROY. 
Ego FRANCISCUS tituli Ss. loannis et Pauli Presbyter Cardinalis SPELLMAN. 


Ego THEODOSIUS CLEMENS tituli S. Petri ad vincula Presbyter Cardinalis DE GOUVEIA. 

Ego EMMANUEL tituli S. Laurentii in Lucina Presbyter Cardinalis ARTEAGA Y BETANCOURT. 


Ego IOSEPH tituli S. loannis ante Portam Latinam Presbyter Cardinalis FRINGS. 
Ego BERNARDUS tituli Ss. Andreae et Gregorii Presbyter Cardinalis GRIFFIN. 
Ego CONRADUS tituli S. Agathae Presbyter Cardinalis VON PREYSING. 

Ego THOMAS tituli S. Mariae in Via Presbyter Cardinalis TIEN CHEN SIN. 

Ego NICOLAUS S. Nicolai in Carcere Tulliano Protodiaconus Cardinalis CANALI. 
Ego IOANNES S. Georgii in Velo Aureo Diaconus Cardinalis MERCATI. 


Ego IOSEPH S. Eustachii Diaconus Cardinalis BRUNO. 


Sacrum Consistorium : Feria secunda, die XXX Octobris mensis a. MCML, in aula supra porticum 
Basilicae vaticanae, Consistorium Semipublicum habitum est de Assumptione corporea 
Beatissimae Virginis Mariae tamquam dogmate definienda. 

In sollemni dogmatica definitione Beatae Mariae Virginis corporeae in caelum Assumptioni, die 
prima Novembris mensis, in festo Sanctorum omnium, anno sacro MCML, in petriano foro ante 
Basilicam Vaticanam habita: 

Allocutio. 

Oratio. 

